DA Den Europæiske Unions Tidende CE 78/35

(2004/C 78 E/0035)

SKRIFTLIG FORESPØRGSEL P-1483/03

af Johanna Boogerd-Quaak (ELDR) til Kommissionen

(23. april 2003)

Om: Databeskyttelse for flypassagerer — fælles erklæring af 4. marts 2003

Siden begyndelsen af marts er luftfartsselskaberne ifølge en amerikansk lov under straf af strenge bøder forpligtede til at give alle oplysninger om deres passagerer. Kommissionen har for nylig sammen med USA afgivet en fælles erklæring herom.

Finder Kommissionen ikke også, at der her i lyset af Den Europæiske Domstols retspraksis er tale om en såkaldt delt beføjelse?

I bekræftende fald, hvornår har Kommissionen da orienteret medlemsstaterne om denne udvikling?

På hvilken måde holdes medlemsstaterne orienteret om den seneste udvikling inden for dette område?

Har medlemsstaterne haft nogen som helst indflydelse på den beslutningsprocedure, der førte til den fælles erklæring af 4. marts 2003?

Er den amerikanske lov i strid med den nationale lovgivning i nogen af medlemsstaterne?

I bekræftende fald, hvilke medlemsstater er der tale om, og hvilke konsekvenser har dette?

Er der nogen medlemsstater, som har indgået særskilt aftale med USA om dette spørgsmål?

Svar afgivet på Kommissionens vegne af Frederik Bolkestein

(22. maj 2003)

Spørgsmålet om flyselskabers videregivelse af personoplysninger til de amerikanske myndigheder er et meget komplekst spørgsmål, hvoraf visse aspekter er omfattet af Fællesskabets kompetence. Flyselskabernes behandling af personoplysninger inden for rammerne af deres erhvervsaktiviteter er således tydeligt underlagt fællesskabslovgivningen, og de oplysninger, som de amerikanske myndigheder anmoder om, omfatter netop denne type oplysninger.

Kommissionen har siden 2002 holdt medlemsstaterne underrettet om situationen i forbindelse med møder i forskellige arbejdsgrupper under Rådet, især arbejdsgruppen vedrørende transport, men ligeledes andre arbejdsgrupper som gruppen vedrørende de transatlantiske forbindelser. Kommissionen har ligeledes givet detaljerede oplysninger til det udvalg, der er nedsat i henhold til artikel 31 i direktiv 95/46/EF (1), og som består af repræsentanter for medlemsstaterne. Disse oplysninger er blevet fremsendt den 12. december 2002 og den 21. februar 2003. Endelig har Kommissionen gjort rede for udviklingen på området til Coreper, især i februar 2003 inden for rammerne af drøftelserne om den fælles erklæring, som det ærede medlem henviser til.

Medlemsstaterne er ikke blevet direkte inddraget i proceduren forud for vedtagelsen af den fælles erklæring. Kommissionen understreger dog, at formålet med denne erklæring blot er at fastlægge en metode for drøftelse med de amerikanske myndigheder, der gør det muligt at finde en løsning, som er i overensstemmelse med fællesskabsretten. Kommissionen har i denne henseende bl.a. været særlig opmærksom på den situation, som de europæiske flyselskaber befinder sig i, fordi de er underlagt modstridende krav fra to forskellige retsordener, og fordi de trues med betydelige finansielle sanktioner, der kan gå lige til ophævelsen af deres landingsrettigheder i USA.

Den løsning, som Kommissionen har valgt, bygger på artikel 25, stk. 6, i direktiv 95/46/EF. Denne bestemmelse giver Kommissionen mulighed for at fastslå, at et tredjeland sikrer et tilstrækkeligt beskyttelsesniveau for de oplysninger, som det modtager. Beslutningsproceduren forudsætter medlemsstaternes deltagelse i artikel 31-udvalget. Dette udvalg skal således afgive udtalelse om forslag til foranstaltninger og dette i henhold til de gældende komitologiregler.

Kommissionen har ikke foretaget nogen detaljeret analyse af den amerikanske lovgivnings forenelighed med medlemsstaternes nationale lovgivninger, da de foranstaltninger, der blev foreslået, medførte problemer i forhold til kravene i direktiv 95/46/EF, som medlemsstaternes lovgivning skal være i overensstemmelse med.

Endelig har Kommissionen ikke kendskab til nogen aftaler på dette område mellem visse medlemsstater og USA.

(1) Europa-Parlamentets og Rådets direktiv 95/46/EF af 24. oktober 1995 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger, EFT L 281 af 23.11.1995.